በሀገሪቱ 60ሚሊየን ህዝብ ከወባ በሽታ መከላከል መቻሉን ሚኒስቴሩ አስታወቀ
በሀገሪቱ ወባማ ቦታዎች የሚኖረው 60 ሚሊየን ህዝብ ከወባ በሽታ መከላከል መቻሉን ጤና ጥበቃ ሚኒስቴር አስታወቀ ፡፡የሚኒስቴሩ ወባ ፕሮግራም አስተባባሪ ወይዘሮ ህይወት ሰለሞን ለዋልታ እንደገለጹት የወባ ዋና ማስተላለፊያ ወቅት ከመድረሱ በፊት በወባማ ስፍራ የሚኖረው የሀገሪቱ ህዝብ ከበሽታው ለማዳን አስቀድሞ የመከላከል ስራ ሲከናወን ቆይቷል ፡፡ከባለፈው ዓመት ጀምሮ ከ30 ሚሊየን በላይ የአልጋ አጎበሮችን ወባማ በሆኑ አከባቢዎች መሰራጨታቸውን ገልጸዋል ፡፡ህብረተሰቡም አጎበሮችን በአግባቡ እንዲጠቀም በባለሙያዎች የማስተማር ስራ መከናወኑን ጠቁመዋል  ፡፡እንደዚሁም በተመረጡ ወባማ ቦታዎች በሚገኙ 6 ሚሊየን መኖሪያቤቶች ላይ ጸረ-ወባ መድሐኒት ርጭት ከባለፈው ክረምት አንስቶ መካሄዱን አስታውቀዋል ፡፡የወባ በሽተኞችን ህክምናና ምርመራ ለማድረግ የመመርመሪያ ኪቶችን፣ የላብራቶሪ መሳሪያዎችንና የወባ መድሃኒቶችን በበቂ መጠን ወደ ጤና ተቋማት እንዲደርሱ መደረጉን አመልክተዋል ፡፡በአልጋ አጎበሩና በመድሐኒት ርጭቱ 60 ሚሊየን የሚሆን የህብረተሰብ ክፍል ከበሽታው መከላከል መቻሉን ነው የገለጹት  ፡፡ከነዚሁም ውስጥ አጎበሩን ተጠቅመው እንደገና ርጭቱ የተካሄደባቸው 13 ሚሊየን ህዝብ ከበሽታው ለመጠበቅ ተችሏል ነው ያሉት ፡፡የወባ ሽታውን ለመከላከል የሚያስፈለጉ ግብአቶችን ከማቅረብ ባሻገር ህብረተሰቡ የተሻለ ግንዛቤ እንዲኖረው በተለያዩ ሚድያዎች ግንዛቤ የማስጨበጫ ስራ መከናወኑን አስተባባሪዋ አስታውሰዋል ፡፡ 